Euroopa Liidu Teataja L 195 , 28/07/1999 Lk 0034 - 0036



Komisjoni otsus, 7. juuli 1999, suure läbilaskevõimega andmelülitusskeemi (HSCSD) mitut ajapilu toetavate liikuvate jaamade ühendamisnõuete ühise tehnilise normi kohta (teatavaks tehtud numbri K(1999) 2029 all) (EMPs kohaldatav tekst) (1999/511/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 12. veebruari 1998. aasta direktiivi 98/13/EÜ telekommunikatsioonivõrgu lõppseadmete ja satelliitside maajaamaseadmete kohta, sealhulgas nende nõuetekohasuse vastastikuse tunnustamise kohta, [1] eriti selle artikli 7 lõike 2 teist taanet ning arvestades, et (1) komisjon on vastu võtnud meetmed selliste lõppseadmete tüübi kindlaksmääramise kohta, mille jaoks nõutakse ühist tehnilist normi, ning selgituse kõnealuse normi reguleerimisala kohta direktiivi 98/13/EÜ artikli 7 lõike 2 esimese taande kohaselt; (2) tuleks vastu võtta vastavad ühtlustatud standardid või nende osad, millega rakendatakse ühisteks tehnilisteks normideks muudetavaid olulisi nõudeid; (3) tootjate turulepääsu järjepidevuse tagamiseks on vaja siseriiklike tüübikinnituseeskirjade kohaselt kinnitatud seadmete puhul üleminekukorda; (4) ettepanek on esitatud telekommunikatsiooniseadmete kinnitamise komiteele (ACTE) kooskõlas artikli 29 lõikega 2; (5) käesoleva otsusega vastuvõetav ühine tehniline norm on kooskõlas ACTE arvamusega, ON VASTU VÕTNUD KÄESOLEVA OTSUSE: Artikkel 1 1. Käesolevat otsust kohaldatakse üldkasutatava telekommunikatsioonivõrguga ühendatavate lõppseadmete suhtes, mis kuuluvad artikli 2 lõikes 1 määratletud ühtlustatud standardi reguleerimisalasse. 2. Käesoleva otsusega kehtestatakse suure läbilaskevõimega andmelülitusskeemi (HSCSD) mitut ajapilu toetavate liikuvate jaamade ühendamisnõuete ühine tehniline norm. Artikkel 2 1. Ühine tehniline norm sisaldab asjaomase standardiorganisatsiooni koostatud ühtlustatud standardit ja rakendab kohaldatavuse piires direktiivi 98/13/EÜ artikli 5 lõigetes c–f nimetatud olulisi nõudeid. Viide standardile on esitatud lisas. 2. Käesoleva otsuse reguleerimisalasse kuuluvad lõppseadmed on kooskõlas lõikes 1 osutatud ühise tehnilise normiga ja kohaldatavuse piires ka komisjoni otsustes 98/574/EÜ [2] ja 98/575/EÜ [3] määratletud tehniliste normidega. Lisaks sellele vastavad kõnealused lõppseadmed direktiivi 98/13/EÜ artikli 5 punktides a ja b nimetatud olulistele nõuetele ja kõigis muudes kohaldatavates direktiivides, eelkõige nõukogu direktiivides 73/23/EMÜ [4] ja 89/336/EMÜ [5] sätestatud nõuetele. Artikkel 3 Käesoleva otsuse artikli 1 lõikes 1 osutatud lõppseadmete puhul kasutavad direktiivi 98/13/EÜ artiklis 10 nimetatud menetlusi teostama määratud teavitatud asutused lisas nimetatud ühtlustatud standardit või tagavad selle kasutamise käesoleva otsuse jõustumise ajaks. Artikkel 4 Käesolev otsus on adresseeritud liikmesriikidele. Brüssel, 7. juuli 1999 Komisjoni nimel komisjoni liige Karel van Miert [1] EÜT L 74, 12.3.1998, lk 1. [2] EÜT L 278, 15.10.1998, lk 30. [3] EÜT L 278, 15.10.1998, lk 35. [4] EÜT L 77, 26.3.1973, lk 29. [5] EÜT L 139, 23.5.1989, lk 19. -------------------------------------------------- LISA VIIDE KOHALDATAVALE ÜHTLUSTATUD STANDARDILE Otsuse artiklis 2 viidatakse järgmisele ühtlustatud standardile: Digital cellular telecommunications system (Phase 2+); attachment requirements for global system for mobile communications (GSM); high speed circuit switched data (HSCSD) multislot mobile stations; access (GSM 13.34 version 5.0.2) [Digitaalne mobiilsidesüsteem (faas 2+); globaalse mobiilsidesüsteemi (GSM) ühendamisnõuded; suure läbilaskevõimega andmelülitusskeemi mitut ajapilu toetavad liikuvad jaamad; juurdepääs (GSM 13.34 versioon 5.0.2)] ETSI Euroopa Telekommunikatsiooni Standardiinstituut ETSI sekretariaat EN 301419— 2: 1998. aasta aprill (eessõna välja arvatud) LISATEAVE Euroopa Telekommunikatsiooni Standardiinstituut on tunnustatud nõukogu ja Euroopa Parlamendi direktiiviga 98/34/EÜ. Eespool nimetatud ühtlustatud standard on koostatud nõukogu ja Euroopa Parlamendi direktiivis 98/34/EÜ sätestatud asjaomase korra kohaselt. Eespool nimetatud ühtlustatud standardi tervikteksti võib saada järgmistelt aadressidelt: Euroopa Telekommunikatsiooni Standardiinstituut 650, route des Lucioles F-06921 Sophia-Antipolis Cedex või Euroopa Ühenduste Komisjon, DGXIII/A.2 — (BU 31, 1/7), Rue de la Loi/Wetstraat 200, B-1049 Brussels või muult organisatsioonilt, kes vastutab ETSI standardite kättesaadavaks muutmise eest; selliste organisatsioonide nimekiri on Internetis (aadressil www.ispo.cec.be). --------------------------------------------------